In nomine sancte et individue Trinitatis. Ego Matheus, Trecensis ecclesie minister humilis. Notum fieri volumus tam presentibus quam futuris quod Odo de Paisi et uxor ejus, Helia, et filii ejus, Robertus et Johannes, et filie ejus, Helisabet et Florentia, nondum enim plus genuerat, et soror ejus Beatrix, et filii Beatricis, Johannes et Hugo, et filie ejus, Lora et Helisabeth, et vir ejus, Reimbaudus, ecclesie Pontiniacensi concesserunt et in presentia nostra laudaverunt quicquid Richerus Vitulus, pater predicti Odonis, eidem donaverat ecclesie, quartam videlicet partem nemoris Sancti-Stephani et quicquid possidebat a Cerilli usque Seant et a Seant usque ad Fosse Senonum, et exinde usque Challi; et in omnibus nemoribus suis usuaria ad omnia necessaria hominibus et animalibus. Concessit iterum predicte ecclesie prefata Beatrix, cum viro suo et filiis et filiabus suis jam predictis, quicquid Josbertus Venator, et Guibertus, et Gibaudus, et Iterus, fratres Josberti, Pontiniacensi donaverant ecclesie, nemus videlicet Alodii et medietatem quarte partis nemoris Sancti-Petri et usuaria in omnibus nemoribus et planis suis ad omnia tam in hominibus quam animalibus necessaria, excepto quod si nemus Alodii in terram redigatur arabilem, predicta Beatrix et heredes ejus ex ea terragium habebunt. Hujus rei testes sunt: magister Gerardus, Trecensis archidiaconus; Johannes, Sancti-Petri, canonicus; Thomas, prior Sancti-Quintini; Rainaudus, decanus Villemauri; Nicholaus, capellanus Sancti-Benedicti; Hato, prepositus Villemauri, et Garangisus de Villamauri, et Johannes, grangiarius, et Milo de Regniaco, monachi Pontiniacenses; et Odo, conversus, magister de Burs. Et ne processu temporis, pravorum hominum astutia predicta aboleri possint vel perverti, presentis scripti attestatione confirmamus et sigilli nostri impressione roboramus. Actum est hoc Aquis, in domo pontificali, anno ab Incarnatione Domini Mº Cº LXXº VIIº, XII kalendas januarii, regnante Ludovico, rege Francorum.